Úradný vestník 241 , 28/12/1966 S. 4057 - 4058

Dánske špeciálne vydanie: Série I Kapitola 1965-1966 S. 0259

Anglické špeciálne vydanie: Série I Kapitola 1965-1966 S. 0297

Grécke špeciálne vydanie: Kapitola 12 Zväzok 1 S. 0037

Španielske špeciálne vydanie: Kapitola 12 Zväzok 1 S. 0119

Portugalské špeciálne vydanie Kapitola 12 Zväzok 1 S. 0119

Fínske špeciálne vydanie: Kapitola 12 Zväzok 1 S. 0025

Švédske špeciálne vydanie: Kapitola 12 Zväzok 1 S. 0025



Nariadenie komisie č. 17/66/EURATOM z 29. novembra 1966, ktorým sa udeľuje výnimka na prevoz malých množstiev rúd, východiskových materiálov a osobitných štiepnych materiálov z pravidiel kapitoly o dodávkach KOMISIA EURÓPSKEHO SPOLOČENSTVA PRE ATÓMOVÚ ENERGIU, so zreteľom na ustanovenia Zmluvy o založení Európskeho spoločenstva pre atómovú energiu, najmä na jej článok 2 písm. d) a článku 74, 77, 124 a 161, keďže objem jadrového materiálu používaného v súčasnej dobe vo výskume sa nadobudnutím účinnosti nariadenia Komisie č. 10 z 19. decembra 1961 zvýšil; keďže situácia spoločenstva, pokiaľ ide o dodávky jadrového materiálu umožňuje, aby bola povolená výnimka podľa článku 74 spôsobom, ktorý zaistí, že všetci užívatelia získajú pravidelné a vyrovnané dodávky rudy, východiskových materiálov a osobitných štiepnych materiálov, PRIJALA TOTO NARIADENIE: Článok 1 Pokiaľ ide o rudu, uránový a tóriový východiskový materiál, z pôsobnosti ustanovení kapitoly VI zmluvy je vyňatý: - prevoz v rámci spoločenstva a dovoz do spoločenstva množstva nepresahujúceho na jednu operáciu jednu tonu uránu a tória (alebo uránu alebo tória) v rámci limitu piatich ton za rok a na užívateľa vo vzťahu ku každému z týchto materiálov, - vývoz zo spoločenstva množstva nepresahujúceho jednu tonu uránu a tória (alebo uránu alebo tória) v rámci limitu piatich ton za rok a na vývozcu vo vzťahu ku každému z týchto materiálov. Článok 2 Pokiaľ ide o osobitné štiepne materiály, z pôsobnosti ustanovení kapitoly VI zmluvy je vyňatý prevoz v rámci spoločenstva a dovoz do spoločenstva v množstve nepresahujúcom 200 gramov uránu - 235, uránu - 233 alebo plutónia na jednu operáciu v rámci limitu 1000 gramov za rok na užívateľa podliehajúceho. Pre dovezené materiály to platí, ak v dohodách o spolupráci uzatvorených medzi spoločenstvom a tretími krajinami nie je ustanovené inak. Článok 3 Každý, kto uskutoční dovoz alebo vývoz a každý dodávateľ, ktorý uskutoční prevoz v spoločenstve v rámci výnimky stanovenej v článkoch 1 a 2 tohto nariadenia, je povinný agentúre pre zásobovanie predložiť štvrťročnú správu o takto uskutočnených operáciách s uvedením nasledovných údajov: a) dátum uzatvorenia zmluvy o dodávke; b) mená zmluvných strán; c) miesto výroby materiálu; d) chemické a fyzikálne (alebo chemické alebo fyzikálne) vlastnosti výrobku; e) množstvo v metrických jednotkách [1]; f) použitie alebo možné použitie tejto rudy, východiskových materiálov a osobitných štiepnych materiálov. Mesačná správa sa musí predložiť agentúre pre zásobovanie do jedného mesiaca po uplynutí každého štvrťroku, počas ktorého sa operácie uvedené v tomto nariadení uskutočnili. Článok 4 Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev. Ruší a nahrádza nariadenie prijaté Komisiou 29. novembra 1961, uverejnené v Úradnom vestníku Európskych spoločenstiev 19. decembra 1961, ktorého zmenená a doplnená verzia bola uverejnená v Úradnom vestníku Európskych spoločenstiev 20. januára 1962. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 29. novembra 1966 Za Komisiu P. Chatenet predseda [1] Údaje v uvedených správach sú pri uráne alebo tóriu obsiahnutých v rude a východiskových materiáloch vyjadrené v kilogramoch a v gramoch pri uráne-233, uráne-235 alebo plutóniu obsiahnutých v osobitných štiepnych materiáloch. Čísla s desatinnými zlomkami sa zaokrúhľujú na najbližšie vyššie alebo nižšie celé číslo podľa toho, či je desatinný zlomok väčší, alebo nižší ako 0,5. Ak je desatinný zlomok 0,5, číslo sa zaokrúhľuje na najbližšie vyššie alebo nižšie celé číslo podľa toho, či číslo ležiace pred desatinnou čiarkou je párne, alebo nepárne. --------------------------------------------------